ચિડાઇને એણે ભાસ્કરના હાથમાંથી મોબાઇલ ઝૂંટવી લીધો. 'કાન ખોલીને મારી વાત સાંભળો. ખોંખારો ખાઇને બંને ભાઇઓની સામે મોઢું ખોલતા શીખો. તમને તો બધા ટેકન ફોર ગ્રાન્ટેડ જ માને છે. એની અસર અમારા ઉપર પણ પડે છે. મમ્મીજીના ગયા પછી અલકા જાણે મહારાણી બની ગઇ હોય એ રીતે તોરમાં જીવે છે. એનું વર્તન સાવ બદલાઇ ગયું છે. આપણે જાણે એના આશ્રિત હોઇએ એવું એ માને છે. મોઢેથી તો મીઠું મીઠું બોલે છે, પણ હું કંઇ કાચી નથી. એના વર્તન ઉપરથી બધુંય સમજું છું.'